Hvem skal lede palestinerne? Det finnes én mann alle støtter. Problemet er bare hvor han befinner seg.
ISTANBUL (Aftenposten): USA vil at de palestinske lederne på Vestbredden skal danne en ny regjering. Men hvem vil palestinere selv ha? Mandag gikk den palestinske regjeringen plutselig av. Det gjorde imidlertid ikke den palestinske presidenten, Mahmoud Abbas. Han er 88 år og har ledet palestinerne på Vestbredden siden 2005. Presidenten er dypt upopulær. At han ikke selv trekker seg, tolkes som et tegn på at regjeringens avgang bare er et ledd i et større politisk spill. For nå forhandles det på høyt nivå om hvem som skal ha ansvar for å lede palestinerne den dagen krigen i Gaza er over. USA og de arabiske landene prøver å blåse nytt liv i tostatsløsningen. Israel sier plent nei. De vil ha militær kontroll på både Vestbredden og Gaza. Viktigst av alt for israelerne, er at Hamas fjernes fra makten i Gaza. Midt i alle disse motstridende forventningene, forsøker nå de palestinske selvstyremyndighetene på Vestbredden å meisle ut sin egen plan. Det kan bli krevende. For det er ikke mange som har evnen til å samle palestinerne både på Vestbredden og i Gaza. Bortsett fra én mann. En sjeldent populær leder Han heter Marwan Barghouti (64). Han tilhører partiet Fatah og er en kjent figur i den palestinske motstandsbevegelsen. En måling fra desember viste at Barghouti ville slått både Abbas og Hamas-leder Ismail Haniyeh, hadde det blitt holdt presidentvalg i dag. Problemet er bare at han har sittet i et israelsk fengsel siden 2002. Da ble han dømt til flere livstidsstraffer av en israelsk domstol. Den fant ham skyldig i flere dødelige angrep under den andre intifadaen.  Israel mener han grunnla den såkalte Aqsa-brigaden. Det er en samling av palestinske militser som oppsto under den andre intifadaen, og som mange regner som den væpnede fløyen av Fatah. Gruppen sto bak en rekke selvmordsangrep mot Israel. Respekteres av de fleste Men Barghouti har også vært en uttalt støttespiller av en tostatsløsning. Også lenge etter at han ble fengslet. Han skal være for voldelig motstand mot okkupasjonen, men mot angrep på sivile. Selv etter to tiår i fengsel, har han stor politisk innflytelse blant palestinerne. Både på Vestbredden og Gazastripen. Ikke minst beskrives han som en mann som både sekulære nasjonalister og islamister respekterer. Det er sjelden kost. – Barghouti er den mest populære palestinske lederen i live, har statsviteren Khalil Shikaki sagt. Han anses som mannen bak de mest pålitelige meningsmålingene i de okkuperte palestinske områdene. Også den tidligere israelske statsministeren Ehud Barak har anerkjent Barghoutis samlende kraft. Da Barghouti ble fengslet i 2002, advarte Barak om at «myten vil fortsette å vokse» og sikre at Barghouti en dag blir palestinernes nasjonale leder. Hamas vil ha ham løslatt Nylig skal Hamas ha lagt Barghouti til på listen over palestinske fanger som de krever at Israel slipper fri, i bytte mot gislene i Gaza. Det til tross for at Barghouti anses som Hamas’ sterkeste politiske konkurrent. Israelske myndigheter svarte med å sette Barghouti på isolat.  Den sittende regjeringen i Israel er den mest ytterliggående i landets historie. Den har gjort det klinkende klart at en palestinsk stat ikke kommer på tale. Det er dermed lite som tilsier på at den vil gå med på å løslate Barghouti. Men flere israelske stemmer mener det må til. Blant annet den tidligere sjefen for sikkerhetstjenesten Shin Bet, Ami Alayon. Han sa i januar at Barghouti er den eneste som kan lede palestinerne til en gjensidig løsning på konflikten. Vil han gjøre comeback? Det er Fatah, altså Barghoutis parti, som har ledet regjeringen på Vestbredden. Men at den nå går av, betyr ikke nødvendigvis at Fatah forbereder seg på at han skal gjøre comeback. Statsminister Mohammad Shtayyeh begrunnet avgangen med krigen i Gaza og den stadige eskaleringen på Vestbredden. Der er nesten 400 palestinere blitt drept av israelske soldater siden krigen brøt ut 7. oktober. Tiden fremover vil kreve nytt palestinsk styre, sa Shtayyeh. Flere medier tolker dette som et tegn på stadig større press fra Vesten. Særlig USA vil at en ny og forbedret palestinsk selvstyremyndighet skal få oppgaven med å bygge opp igjen Gazastripen. Skal det fungere, må palestinske politikere bygge ny tillit. Den tilliten har ikke sittende leder, altså president Mahmoud Abbas. Hele 90 prosent av palestinere vil at han skal gå av, ifølge målingen fra desember.
Den palestinske regjeringen gikk av mandag, men president Mahmoud Abbas ble sittende. Nå skal det forhandles om hvem som skal lede palestinerne. Marwan Barghouti, som sitter i israelsk fengsel, er mest populær blant palestinere.  Hamas krever at Israel slipper Barghouti fri, men Israel har satt ham i isolat. Noen israelske stemmer mener likevel at han bør løslates for å lede til en løsning på konflikten.